第1首：行宫

唐代：元稹

寥落古行宫，宫花寂寞红。白头宫女在，闲坐说玄宗。

第2首：登鹳雀楼

唐代：王之涣

白日依山尽，黄河入海流。欲穷千里目，更上一层楼。

第3首：新嫁娘词

唐代：王建

三日入厨下，洗手作羹汤。未谙姑食性，先遣小姑尝。

第4首：相思

唐代：王维

红豆生南国，春来发几枝。愿君多采撷，此物最相思。

第5首：鹿柴

唐代：王维

空山不见人，但闻人语响。返景入深林，复照青苔上。

第6首：渭川田家

唐代：王维

斜阳照墟落，穷巷牛羊归。野老念牧童，倚杖候荆扉。

雉雊麦苗秀，蚕眠桑叶稀。田夫荷锄至，相见语依依。

即此羡闲逸，怅然吟式微。

第7首：山中送别

唐代：王维

山中相送罢，日暮掩柴扉。春草明年绿，王孙归不归？

第8首：西山隐者不遇

唐代：丘为

绝顶一茅茨，直上三十里。扣关无僮仆，窥室唯案几。

若非巾柴车，应是钓秋水。差池不相见，黾勉空仰止。

草色新雨中，松声晚窗里。及兹契幽绝，自足荡心耳。

虽无宾主意，颇得清净理。兴尽方下山，何必待之子。